ما زال عاقل على لِيامات كنا نشدُّو بلاصتنا فالكار كيطلع واحد يشكي ويبكي، إما يقول على راسو مريض ولاحوه من السبيطار ومقطّعة بيه الحبال وما لقاش باش يرجع لدارهم، ويجبد خنشة من تحت حوايجو عامرة ريد "بول"، ولا يعري يديه على أساس أنها مقطوعة، ويدور على الركاب يجمع الصرف، وملي ينزل يطلع لكار آخر، وحتى واحد ما عاق باللي راه تقولب ودار الخير فنصاب.
ويطلع واحد هاز صينية كيبيع فيها بوماضا كتداوي جميع الأمراض الجلدية، وطبعا كاين اللي كيشري من عندو، وما كيعيق باللي تقولب حتى كيوصل لدارو.
ومن غير الكيران، شحال من واحد كان غادي فالشارع حتى وقفوه ناس داو ليه گاع اللي فجيبو، ويلا كانت مرا داو ليها گاع اللي فيديها، وما كيفيقوش من الگلبة حتى يفوت الفوت ويكون مفعول السماوي سالا.
وكاين بزااااف ديال الحالات والنماذج اللي فيها اجتهاد في النصب، ولكن النصاب ما تلوموش إنما تلوم المغفلين اللي كيخرج عليهم الطمع والبحث على الهوتة.
وطبعا، دابا كاين السماوي 2.0
السماوي ديال زمن الذكاء الاصطناعي، برعاية الغباء الطبيعي.